*****

ΚΑΝΟΝΙΣΜΟΣ (ΕΟΚ) αριθ. 2283/81 ΤΗΣ ΕΠΙΤΡΟΠΗΣ

της 7ης Αυγούστου 1981

περί τροποποιήσεως του κανονισμού (ΕΟΚ) αριθ. 1098/68 όσον αφορά την επιστροφή που χορηγείται στη ζάχαρη που εμπεριέχεται στα γαλακτοκομικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 17 παράγραφος 4,

Εκτιμώντας:

ότι, σύμφωνα με το άρθρο 2 παράγραφος 2 του κανονισμού (ΕΟΚ) αριθ. 1098/68 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 242/80 (3), η επιστροφή που χορηγείται για τη σακχαρόζη που έχει προστεθεί στα γαλακτοκομικά προϊόντα, η οποία υπάγεται στη διάκριση 04.02 Β του Κοινού Δασμολογίου, εφαρμόζεται μόνον εφ όσον η σακχαρόζη που έχει προστεθεί είχε παραχθεί από τεύτλα ή ζαχαροκάλαμο συγκομιδής της Κοινότητος·

ότι, κατά την παράγραφο 4 του πρωτοκόλλου 17 που προσαρτάται στην πράξη προσχωρήσεως του 1972 (4), κατά παρέκκλιση του άρθρου 15 παράγραφος 1 του κανονισμού (ΕΟΚ) αριθ. 766/68 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 1489/76 (6), η επιστροφή κατά την εξαγωγή που εφαρμόζεται στο Ηνωμένο Βασίλειο δύναται να χορηγηθεί στη λευκή ζάχαρη που παράγεται από ακατέργαστη ζάχαρη η οποία εισάγεται δυνάμει του πρωτοκόλλου αυτού·

ότι, εν συνεχεία, προτιμησιακά καθεστώτα εισαγωγής ζάχαρης συνοδευόμενα από εγγύηση αγοράς και εισαγωγής εθεσπίσθησαν δια του πρωτοκόλλου 3 επί της ζάχαρης που προσαρτάται στη σύμβαση ACP-EOK της Λομέ (7), δια της αποφάσεως 75/614/ΕΟΚ του Συμβουλίου της 25ης Φεβρουαρίου 1975 περί εισαγωγής ζάχαρης ζαχαροκαλάμων καταγωγής υπερποντίων χωρών και διαμερισμάτων ( PTOM) (8), καθώς και δια της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Ινδίας επί της ζάχαρης ζαχαροκαλάμων (9)· ότι η εφαρμογή των καθεστώτων αυτών, και ιδίως της ανωτέρω αναφερόμενης εγγυήσεως, οδηγεί στην επέκταση της εφαρμογής του καθεστώτος των επιστροφών κατά την εξαγωγή στα εισαγόμενα προτιμησιακά σάκχαρα·

ότι πρέπει να τροποποιηθεί, κατά συνέπεια, ο κανονισμός (ΕΟΚ) αριθ. 1098/68 και να προσαρμοσθούν με την ευκαιρία αυτή ορισμένες αναφορές σε κανονισμούς του Συμβουλίου που έχουν στο μεταξύ κωδικοποιηθεί·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1098/68 τροποποιείται ως ακολούθως:

1. Στο άρθρο 2 παράγραφος 3, η αναφορά στον «κανονισμό (ΕΟΚ) αριθ. 1009/67/ΕΟΚ» που αναφέρεται στο πρώτο και δεύτερο εδάφιο αντικαθίσταται από την αναφορά στον «κανονισμό (ΕΟΚ) αριθ. 1785/81».

2. Προστίθεται στο άρθρο 2 η ακόλουθη παράγραφος 4:

«4. Για την εφαρμογή της παραγράφου 1 υπό β προσαρμόζεται στη σακχαρόζη η σακχαρόζη που παράγεται από τεύτλα ή ζαχαροκάλαμο συγκομιδής της Κοινότητος η οποία, κατά περίπτωση, εισήχθη:

α) στην Κοινότητα δυνάμει:

- του πρωτοκόλλου 3 επί της ζάχαρης, το οποίο προσαρτάται στη σύμβαση ACP-EOK της Λομέ,

- της αποφάσεως 75/614/ΕΟΚ,

- της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Ινδίας επί της ζάχαρης ζαχαροκαλάμων·

β) ελήφθη βάσει ενός των εισαγομένων προϊόντων δυνάμει των διατάξεων που αναφέρονται ανωτέρω υπό α.»

3. Στο άρθρο 4, οι όροι «κανονισμός (ΕΟΚ) αριθ. 823/68 του Συμβουλίου της 22ας Ιουνίου 1968» αντικαθίστανται από τους όρους «κανονισμός (ΕΟΚ) αριθ. 2915/79 του Συμβουλίου της 18ης Δεκεμβρίου 1979».

Άρθρο 2

Ο παρών κανονισμός αρχίζει να ισχύει την τρίτη ημέρα που έπεται εκείνης της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 7 Αυγούστου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 184 της 29. 7. 1968, σ. 10.

(3) ΕΕ αριθ. L 27 της 2. 2. 1980, σ. 27.

(4) ΕΕ αριθ. L 73 της 27. 3. 1972, σ. 14.

(5) ΕΕ αριθ. L 143 της 25. 6. 1968, σ. 6.

(6) ΕΕ αριθ. L 167 της 26. 6. 1976, σ. 13.

(7) ΕΕ αριθ. L 25 της 30. 1. 1976, σ. 1.

(8) ΕΕ αριθ. L 268 της 17. 10. 1975, σ. 43.

(9) ΕΕ αριθ. L 190 της 23. 7. 1975, σ. 36.